**เหตุระเบิดที่ภาคใต้ของประเทศไทย พ.ศ. 2555** เป็นเหตุการณ์ระเบิดที่อำเภอหาดใหญ่ จังหวัดสงขลา อำเภอแม่ลาน จังหวัดปัตตานี และเขตเทศบาลนครยะลา ตำบลสะเตง อำเภอเมืองยะลา จังหวัดยะลา เมื่อวันที่ 31 มีนาคม พ.ศ. 2555 ผู้ก่อการร้ายซุกซ่อนระเบิดในรถยนต์และจุดระเบิดขึ้นเป็นระเบิดติดรถ ที่บริเวณชั้นใต้ดินของอาคารจอดรถโรงแรมลีการ์เด้นพลาซ่า ตำบลหาดใหญ่ อำเภอหาดใหญ่ จังหวัดสงขลา มีผู้เสียชีวิต 3 ราย บาดเจ็บ 416 ราย ส่วนเหตุการณ์ที่จังหวัดยะลา ผู้ก่อการร้ายก่อเหตุลักษณะเดียวกันที่บริเวณถนนจงรักษ์และถนนรวมมิตร เขตเทศบาลนครยะลา ตำบลสะเตง อำเภอเมืองยะลา จังหวัดยะลา มีรถยนต์ที่มีวัตถุระเบิดสองคัน แต่ไฟจากการระเบิดได้ลุกลามไปติดรถบริเวณนั้นอีกคันหนึ่งจนเกิดระเบิดขึ้น มีผู้เสียชีวิต 11 ราย บาดเจ็บ 127 ราย

การโจมตี
--------

### จังหวัดยะลา

การโจมตีครั้งแรกเกิดจากรถบรรทุกระเบิดแล่นผ่านย่านจับจ่ายสินค้าในจังหวัดยะลา ราว 20 นาทีต่อมา ระเบิดลูกที่สองที่ซ่อนอยู่กับรถจักรยานยนต์ได้เกิดระเบิดขึ้น โดยหน่วยกู้ภัยได้ประชุมกันเพื่อหาที่มาของต้นกำเนิดของระเบิด หลังจากนั้นเกิดการระเบิดครั้งที่สามไปยังอาคารใกล้เคียง มีผู้เสียชีวิต 11 ราย และบาดเจ็บจากแรงระเบิดอีก 127 ราย ซึ่งการระเบิดครั้งที่สองส่งผลให้เกิดการบาดเจ็บล้มตายเป็นส่วนใหญ่

### จังหวัดปัตตานี

เวลา 13.15 น. หลังจากเกิดเหตุระเบิดที่จังหวัดยะลา เกิดเหตุคนร้ายลอบวางระเบิดหน้าร้านขายข้าวแกง ซึ่งตั้งอยู่หน้าสถานีตำรวจภูธรแม่ลาน อำเภอแม่ลาน จังหวัดปัตตานี เป็นเหตุให้พันตำรวจโทจิตกานต์ เกื้อก่อยอด รองผู้กำกับการปราบปราม สถานีตำรวจภูธรแม่ลาน อ.แม่ลาน จ.ปัตตานี ที่นั่งรับประทานอาหารอยู่ในร้าน ถูกสะเก็ดระเบิดบริเวณคิ้ว และใบหูขวาได้รับบาดเจ็บ

### อำเภอหาดใหญ่ จังหวัดสงขลา

หลังเหตุระเบิดทั้งสองจุด ได้เกิดเหตุระเบิดที่ชั้นใต้ดินของโรงแรมลีการ์เด้นพลาซ่า ตำบลหาดใหญ่ อำเภอหาดใหญ่ จังหวัดสงขลา แรงระเบิดสร้างความเสียหายต่ออาคาร มีผู้เสียชีวิต 3 ราย และได้รับบาดเจ็บ 416 คน ซึ่งส่วนใหญ่มาจากการได้รับการสูดกลิ่นควัน ซึ่งมีการรายงานในเบื้องต้นว่ามาจากการรั่วไหลของแก๊ส แต่ภายหลังได้นำมาประกอบเข้ากับรถยนต์ การระเบิดนี้ได้รับการพิจารณาจากบางแหล่งข้อมูลว่า ผู้ก่อเหตุต้องการเพิ่มการจลาจล เนื่องด้วยเป้าหมายคือโรงแรมที่ได้รับความนิยมของนักท่องเที่ยวจากมาเลเซียและสิงคโปร์

การสืบสวน
---------

ในช่วงแรกของเหตุการณ์ดังกล่าวยังคงมีความสับสน ในจำนวนตัวเลขผู้เสียชีวิตที่อำเภอหาดใหญ่ จังหวัดสงขลา แม้ว่าสาเหตุเป็นที่แน่ชัดแล้วว่าเกิดจากระเบิดติดรถ แต่การสืบหาคนร้ายเป็นไปอย่างยากลำบากเพราะรถยนต์ที่ใช้ก่อการเป็นของโจรกรรมมาอีกทอดหนึ่งและใช้ป้ายทะเบียนปลอม อย่างไรก็ตามตำรวจได้สืบและจำกุมคนร้ายที่จังหวัดยะลาได้จำนวน 3 ราย เป็นชาวมาเลเซีย 2 ราย ชาวไทย 1 ราย ส่วนที่อำเภอหาดใหญ่ตำรวจได้ออกหมายจับคนร้ายและตั้งรางวัลค่าตามกล้องวงจรปิด และจับกุมผู้ต้องสงสัยได้เป็นที่เรียบร้อยแล้ว

ผลกระทบ
-------

เหตุการณ์นี้ส่งผลกระทบต่อเศรษฐกิจการท่องเที่ยวของจังหวัดสงขลา โดยสุรชัย จิตภักดีบดินทร์ ประธานหอการค้าจังหวัดสงขลา เปิดเผยว่าประมาณการความสูญเสียทางเศรษฐกิจหลังเกิดเหตุระเบิดขึ้นในอำเภอหาดใหญ่คาดว่าจะสูงถึง 800 ล้านบาท เนื่องจากนักท่องเที่ยวชาวไทยยกเลิกการเดินทางทั้งหมด ส่วนที่จังหวัดยะลาประเมินผลกระทบเบื้องต้นบ้านเรือนที่ได้รับความเสียหายถูกเพลิงไหม้ มีจำนวน 35 หลัง รถยนต์ได้รับความเสียหาย 11 คัน และรถจักรยานยนต์ 18 คัน

ผู้ว่าราชการจังหวัดสงขลา ยอมรับเหตุระเบิดที่โรงแรมลีการ์เดนส์พลาซ่า เกิดจากความบกพร่องของเจ้าหน้าที่ จึงเตรียมปรับแผนรักษาความปลอดภัย เพื่อสร้างความมั่นใจแก่ประชาชน และนักท่องเที่ยว เจ้าหน้าที่เทศบาลนครหาดใหญ่เปิดเผยว่า ไม่มีรถกระเช้าที่สูงพอในการช่วยเหลือ รวมทั้งโรงแรมไม่มีลานจอดเฮลิคอปเตอร์ ต่อมาเทศบาลนครหาดใหญ่ได้ส่งรถกระเช้ามา 1 คัน แต่ความสูงของกระเช้าแค่ตึก 4 ชั้นซึ่งไม่เพียงพอต่อความต้องการในเหตุการณ์ที่เกิดขึ้น

เหตุการณ์นี้ยังส่งผลกระทบต่อความเชื่อมั่นของชาวต่างชาติ เช่น เหตุการณ์การประชุมองค์กรผู้นำเยาวชนอาเซียนที่จัดที่จังหวัดปัตตานีมีเยาวชน 4 ชาติ ขอยกเลิกการเดินทางมาเข้าร่วมประชุม เพราะกลัวไม่ปลอดภัยและประชาชนในพื้นที่เสียความเชื่อมั่นในการปฏิบัติงานของเจ้าหน้าที่โดยรวม

นอกจากนี้ วันที่ 4 เมษายน พ.ศ. 2555 รถไฟฟ้ามหานคร สายเฉลิมรัชมงคล ได้ดำเนินการให้ใช้วิธีรักษาความปลอดภัยขั้นสูงโดยให้ตรวจกระเป๋าทุกใบและตรวจรถยนต์อย่างละเอียดทุกคันที่เข้ามาภายในที่จอดรถ ที่ท่าอากาศยานหาดใหญ่ ว่าที่เรืออากาศโท อนิรุทธิ์ ถนอมกุลบุตร กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) เปิดเผยว่าท่าอากาศยานหาดใหญ่ยังคงมาตรการรักษาความปลอดภัยไว้ที่ระดับ 3 ซึ่งเป็นระดับที่ให้ความเข้มงวด ด้านผู้บัญชาการตำรวจแห่งชาติได้สั่งให้ตำรวจทุกนายดูแลความปลอดภัยให้กับประชาชนช่วงเทศกาลสงกรานต์

อ้างอิง
-------

1. ↑  "泰 연쇄 폭탄테러 13명 사망·500명 부상(종합2보)[*ลิงก์เสีย*]", 《연합뉴스》, 2012년 4월 1일 작성. 2012년 4월 4일 확인. (เกาหลี)
2. ↑  Aantal slachtoffers aanslagen Zuid-Thailand gestegen, De Aziatische Tijger, 1 april 2012 (ดัตช์)
3. ↑  Roughneen, Simon. "Muslim militants in south Thailand growing stronger." Christian Science Monitor. April 1, 2012. Accessed April 1, 2012. (อังกฤษ)
4. ↑  Hookway, James. "Deadly Thai Blasts Follow Tense Weeks." The Wall Street Journal. April 1, 2012. Accessed April 1, 2012. (อังกฤษ)
5. ↑  "ปัตตานีระเบิดด้วย ร้านข้าวแกงหน้า สภ.แม่ลานเสียหาย-ตำรวจเจ็บ 1 นาย". คลังข้อมูลเก่าเก็บจากแหล่งเดิมเมื่อ 2012-10-24. สืบค้นเมื่อ 2012-04-08.
6. ↑  "태국 연쇄 폭탄테러 … 14명 죽고 500명 다쳐", 《중앙일보》, 2012년 4월 2일 작성. 2012년 4월 4일 확인. (เกาหลี)
7. ↑  "Car bombs kill 13 in southern Thailand เก็บถาวร 2012-04-01 ที่ เวย์แบ็กแมชชีน." Hindustan Times. April 1, 2012. Accessed April 1, 2012. (อังกฤษ)
8. ↑  Dodental aanslag Thailand loopt op, destentor.nl, 1 april 2012 (ดัตช์)
9. ↑  เผยบึ้มลีการ์เดนท์พลาซ่าหาดใหญ่ ตาย 1 บาดเจ็บ 78[*ลิงก์เสีย*]
10. ↑  รวบมือวางระเบิดที่ยะลา[*ลิงก์เสีย*]
11. ↑  "จับแล้วผู้ต้องสงสัยพันบึ้มหาดใหญ่". คลังข้อมูลเก่าเก็บจากแหล่งเดิมเมื่อ 2012-11-03. สืบค้นเมื่อ 2021-10-17.
12. ↑  หอการค้าจังหวัดสงขลาประเมินคาร์บอมบ์หาดใหญ่สูญ 800 ล้านบาท
13. ↑  "เหยื่อคาร์บอมบ์ยะลาตายอีก 1 รวม 11 ศพ". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2012-04-06.
14. ↑  ผู้ว่าราชการจังหวัดสงขลา ยอมรับเหตุคาร์บอมบ์ เกิดจากความบกพร่องของ จนท.[*ลิงก์เสีย*]
15. ↑  ไฟไหม้ห้างหาดใหญ่พบแล้ว 3 ศพ พบหลักฐานต้องสงสัยคาร์บอมบ์
16. ↑  "ใต้วิกฤติ! บอมบ์ห้างดังหาดใหญ่-ย่านธุรกิจยะลาตายเจ็บนับร้อย บึ้มรอง ผกก.สภ.แม่ลานหวิดสิ้นชื่อ". คลังข้อมูลเก่าเก็บจากแหล่งเดิมเมื่อ 2012-04-02. สืบค้นเมื่อ 2012-04-09.
17. ↑  เยาวชน 4 ชาติไม่ประชุมปัตตานี[*ลิงก์เสีย*]
18. ↑  ทอท.สั่งทุกสนามบินคุมเข้มความปลอดภัย กันเหตุวินาศกรรม[*ลิงก์เสีย*]
19. ↑  "เพรียวพันธ์" สั่งคุมเข้มรับสงกรานต์[*ลิงก์เสีย*]

ดูเพิ่ม
-------

* ความไม่สงบในชายแดนภาคใต้ของประเทศไทย

แหล่งข้อมูลอื่น
---------------

* flagสถานีย่อยประเทศไทย

| * ด
* ค
* ก
การก่อการร้ายในประเทศไทย |
| --- |
| 
* กรุงเทพ (พ.ศ. 2515)
* กรุงเทพ (พ.ศ. 2542)
* ราชบุรี (พ.ศ. 2543)
* สงขลา (พ.ศ. 2548)
* กรุงเทพ (พ.ศ. 2549)
* หาดใหญ่ (พ.ศ. 2549)
* ภาคใต้ (พ.ศ. 2550)
* สงขลา (พ.ศ. 2550)
* นราธิวาส (พ.ศ. 2552)
* เขตวัฒนา (พ.ศ. 2555)
* ภาคใต้ (พ.ศ. 2555)
* กรุงเทพ (พ.ศ. 2558)
* ประเทศไทย (พ.ศ. 2559)
* ยะลา (พ.ศ. 2562)
* กรุงเทพ (พ.ศ. 2562)

 |